Skeletoorblyfsels in veld dié van vermiste PE-seuntjieRecolin Keagan Witbooi (8). DNS-toetse het bevind die oorskot van ŉ kind wat verlede maand in Malabar in Port Elizabeth gevind is, is dié van klein Recolin Keagan Witbooi, ŉ agtjarige seuntjie wat meer as drie maande gelede spoorloos in Gelvandale verdwyn het. Recolin is op 6 Julie vanjaar die laaste keer lewend gesien toe hy saam met maats in Uranusstraat gespeel het. Nadat hy later nie by die huis opgedaag het nie, is hy as vermis aangemeld. Weens ontbinding moes daar van DNS-toetse gebruik gemaak word om die identiteit van die liggaam te bepaal, het kol. Priscilla Naidu, polisiewoordvoerder, gesê. “Weens die gevorderde ontbinding word die uitslag van die nadoodse ondersoek as ‘onbevestig’ aangedui.” Naidu het gesê die polisie doen in hierdie stadium ŉ geregtelike doodsondersoek. Dit sal só hanteer word tensy nuwe inligting oor Recolin se verdwyning en dood bekend gemaak word. Die polisie het ŉ beroep op enigiemand met inligting gedoen om die ondersoekbeampte, sers. Edman Mandeka, te bel by 078 370 9785 of 041 402 2018, of om die polisie se Stop Misdaadnommer te bel by 08600 10111.